als_Latn dik_Latn sag_Latn
I “bukuri” vit 2014!Opinion e Martë, 30 Dhjetor, 2014 | 12:06 pm
ROLAND QAFOKU
Në vitin 1849, presidenti i 12-të i SHBA, Zachary Taylor, bëri një zbulim të bujshëm: Dhjetëra banesa afër Shtëpisë së Bardhë kishin ndërhyrë në tubacionin e gazit dhe vidhnin gazin. Kjo është e vetmja punë për të cilën presidenti Taylor mbahet mend në historinë e presidentëve të SHBA. Vetë inicioi hetimet për rastin pasi pa faturat me shumë zero që duhet të paguante Shtëpia e Bardhë, vetë e bëri zbulimin dhe po vetë
mori famën. Në shumë enciklopedi, histori zyrtare e dhjetëra studime, viti 1849 për Amerikën veçohet pikërisht si një ngjarje e rëndësishme
zbulimi i Taylor. Por ne shqiptarët për çfarë mbahemi mend? A mund të bëjmë edhe ne bilanc të këtij lloji?
Edhe disa orë na ndajnë nga viti 2015 dhe pyetja e madhe është: Si ishte për Shqipërinë viti që po mbyllet? A ishte një vit më i mirë për shqiptarët? A ishe një vit për t’u mbajtur mend për mirë apo për keq? Nëse rendisim ngjarjet, fakte dhe ato që kemi përjetuar, duket sikur jemi përpara një gote të mbushur me ujë në mes dhe për disa gota është gjysmë e mbushur dhe për disa të
tjerë është gjysmë e zbrazët. Po përse viti 2014 i ngjan fabulës angleze plot dilema? Në aspektin politik, Shqipëria shënoi disa nga ngjarjet më rëndësishme të saj që janë bërë pjesë e historisë së shtetit dhe kombit. Marrja e statusit të vendit kandidat në BE, pjesëmarrja në Samitin e Berlinit, vizita e Kryeministrit Rama në Beograd, çlirimi i Lazaratit, si dhe aksioni kundër vjedhësve të energjisë elektrike
janë pa dyshim ngjarje që na bëjnë të ndihemi mirë. Por, nga ana tjetër, shumë ngjarje dhe momente që e mbulojnë me negativitete këtë vit.
A mund të themi ne që viti që po mbyllet ishte më i mirë? A mund ta themi këtë kur përgjatë këtij viti numri i vrarëve në ngjarje është afërsisht
120, po aq sa tri- katër vitet e fundit, për të cilat socialistët me të drejtë bënin namin kur ishin në opozitë? A mund ta themi se ky vit
ishte më i mirë kur në këtë vit u shënua shifra rekord pas vitit 1990 e numrit të personave që ndodhen në burgje: 6 mijë? A mund ta themi se
ky vit ishte më i mirë kur ngjarje të tilla, si vrasja e bankierit Artan Santo, masakra e 4- fishtë me autor djalin e deputetes Xhuvani dhe
dhjetëra raste të shpërthimeve të tritolit e tronditën rëndë sigurinë e jetës së qytetarëve shqiptarë. Vijmë te opozita; Të paktën kemi një
PD me struktura drejtuese: kemi një kryetar, një sekretar të Përgjithshëm, dy nënkryetarë, 7 sekretarë dhe 22 shefa departamentesh dhe një
dëshirë për të bërë një opozitë të fortë nga një grupim i ri, duke e lënë pas apatizmin e të vjetërve që vazhdojnë të vegjetojnë në PD. Po a mjaftojnë
këta për një opozitë realisht të fortë dhe rezultative? Nuk besoj se shumica e shqiptarëve përgjigjen po. Shtoji kësaj edhe hijen e madhe të
Berishës si një qendër e rëndë e gravitetit dhe PD vazhdon të ndodhet në dilemën e madhe të saj të lëkundjes nga njëra anë drejt kryetarit dhe
lëkundjes tjetër ndaj ish-kryetarit. Ndërkohë, 2015-ta do jetë viti që shënon për shqiptarët një çerek shekulli pas rrëzimit të diktaturës.
Dhe në këtë vit do kemi mundësi të bëjmë edhe këtë bilanc. Por për vitin 2014 ndoshta historianët pas 100 apo 150 vjetësh nuk do të
shënojnë shumë data në librat e tyre, por ama një ndoshta po: Aksioni për vjedhjen e energjisë. Ashtu si presidenti amerikan Taylor 150 vjet
më parë, që tani edhe emri nuk u thotë gjë amerikanëve. Por ama zbulimi për vjedhjen e gazit në Shtëpinë e Bardhë e bëri të futet në histori.
1/ 6 SHKURT
Vdes në Bazel të Zvicrës në moshën 74-vjeçare këngëtarja e madhe shqiptare, Vaçe Zela.
2/ 11 SHKURT
Vdes në Tiranë në moshën 79-vjeçare humoristi i njohur, Skënder Sollaku.
3/ 26 MARS
Kthehen në atdhe eshtrat e Eqrem bej Vlorës, deputet 3 herë dhe personalitet i kulturës shqiptare,
që vdiq në ekzil në Vjenë në 1964. Ai u varros në Kaninë në një ceremoni qeveritare.
4/ 3 PRILL 2014
Kthehen në atdhe eshtrat e Ali Këlcyrës, një personaliteti të jetës publike shqiptare dhe i shpallur armik nga regjimi i Hoxhës e i Zogut.
U varros në një ceremoni familjare në varrezat pranë sarajeve të Këlcyrës.
5/ 10 PRILL
Ish-ministri i Mbrojtjes, Arben Imami, bën akuzën e rëndë në Kuvend: bazat e Ushtrisë po përdoren për trafik droge. Prokuroria nis
hetimet mbi bazën e këtij deklarimi.
6/ 10 MAJ 2014
Rrëzohet pas një defekti në Divjakë të Lushnjës një avion tip “Piper”, i cili dyshohej se transportonte drogë. Arrestohet piloti italian
dhe disa persona në një makinë, që mendohet se kishin lidhje.
7/ 23 MAJ
Një nënë në Kurbin vret vajzën e saj 15 vjeçe dhe më pas veten. Sipas Policisë, ngjarja ndodhi pasi nëna nuk ishte dakord që vajza të shkonte në ekskursion me klasën.
8/ 16 QERSHOR
Policia e Shtetit nis operacionin me pjesëmarrjen e afro 1 mijë forcave për të çliruar fshatin Lazarat, i bllokuar nga trafikantët, të cilët kultivonin
kanabis.
9/20 QERSHOR
Pas 5 ditësh në operacion, Policia e Shtetit arrin të çlirojë fshatin Lazarat, të arrestojë rreth 30 persona. Nga ky operacion nuk pati asnjë
viktimë.
10/ 24 QERSHOR
Shqipëria merr statusin e vendit kandidat për në Bashkimin Europian. 28 anëtarë të BE votuan unianimisht pro këtij statusi.
11/ 26 QERSHOR 2014
Vritet në Tiranë, në një atentat mafioz, nga dy persona me maska dhe të hipur në motor Artan Santo, drejtor i përgjithshëm i “Credins
Bank”.
12/ 10 KORRIK
Deputeti i PD, Gent Strazimiri, qëllohet me grushte në korridorin e Kuvendit nga deputetët e PS Arben Ndoka dhe Pjerin Ndreu.
13/ 11 KORRIK
PD vendos të bojkotojë Kuvendin me afat të pacaktuar pas ngjarjes me deputetin Strazimiri, duke e cilësuar Kuvendin të inkriminuar dhe duke bërë përgjegjës Kryeministrin Edi Rama.
14/ 22 KORRIK
Zbulohet skandali më i madh i ndodhur ndonjëherë në historinë e Bankës së Shtetit shqiptar. Përmes një mekanizmi janë vjedhur 723 milionë
lekë dhe të implikuar rezultojnë punonjës dhe zyrtarë të kësaj Banke.
15/ 24 KORRRIK
Arrestohen Ardian Bitraj dhe Mimoza Bruzia si autorë të vjedhjes së Bankës së Shqipërisë. Pas tyre arrestohen për vjedhjen e 723 milionë
lekëve edhe 5 persona të tjerë, punonjës të Bankës së Shqipërisë.
16/ 31 KORRIK
Me 88 vota pro, 1 kundër dhe 1 abstenim, Kuvendi miraton ndarjen e re territoriale të vendit në 61 bashki. Duke qenë se PD e kishte bojkotuar Kuvendin, nuk mori pjesë në votim.
17/ 1 GUSHT
Jep dorëheqjen nga qeveria ministri i Shtetit për Marrëdhëniet me Parlamentin, Ilirjan Celibashi. Në tekstin e dorëheqjes thuhej se arsyeja
ishte personale, por nuk kanë qenë të paktë ata që kanë hedhur dyshime për mosmarrëveshje me Kryeministrin Rama.
18/ 4 GUSHT
Qeveria mbyll 17 universitete private në të gjithë vendin, pas një kontrolli nga i cili rezultuan me shkelje të rënda.
19/ 28 GUSHT
Me nismën e Kancelares së Gjermanisë, Angela Merkel, zhvillohet në Berlin Samiti për vendet e Ballkanit me pjesëmarrjen e kryeministrave
të këtyre vendeve. Kryeministri shqiptar, Edi Rama, del në krah të Merkel në konferencë për shtyp.
20/ 2 SHTATOR
Prokuroria pushon çështjen penale të hapur ndaj ish-ministrit të Mbrojtjes, Arben Imami, pas akuzave të pasardhëses së tij, Mimi Kodheli, për abuzime me reklamat.
21/ 5 SHTATOR
Arrestohet në zyrën e tij Guvernatori Ardian Fullani. Ai akuzohet për shpërdorim të detyrës pas vjedhjes së 713 milionë lekëve në këtë Bankë.
22/ 6 SHTATOR
Këshilli Mbikëqyrës i Bankës së Shqipërisë shkarkon Guvernatorin Ardian Fullani nga detyra dhe zgjedh të komanduar si guvernatore Elisabeta Gjonin.
23/ 20 SHTATOR
Me vendim të qeverisë ngrihet një komision me 7 historianë, mes tyre dy të huaj, për rishkrimin e historisë së Shqipërisë. Në krye të
komisionit u caktua Paskal Milo.
24/ 21 SHTATOR
Papa Françesku viziton Shqipërinë duke e kthyer në një ngjarje historike. Në një prezencë për afro 11 orë, ajo që ra në sy për median
botërore ishte cilësimi i vlerave shqiptare për harmoninë fetare.
25/ 22 SHTATOR
Vdes në Tiranë në moshën 83-vjeçare aktorja e njohur e skenës dhe ekranit, Besa Imami.
26/ 23 SHTATOR
Prokuroria e Tiranës vë nën akuzë dy deputetë e PS, Pjerin Ndreu dhe Arben Ndoka, për goditje ndaj deputetit të PD, Gent Strazimiri.
27/ 29 SHTATOR
Bëhet publike lista e fituesve të Këshillit Kombëtar të PD. 7500 delegatë zgjodhën 150 anëtarë mes 285 kandidatëve.
28/ 2 TETOR
Mbërrin në Kuvend raporti i një grupi deputetësh, që ushtruan kontroll në SHISH. Sipas tij, janë përgjuar deputetë e gazetarë, një çështje që ngjalli debat të fortë politik dhe publik.
29/ 14 TETOR
Ndërpritet në minutën e 43 ndeshja mes kombëtareve të futbollit Serbi-Shqipëri. Një dron me flamurin etnik shqiptar i ngritur mbi stadiumin
e Beogradit u shoqërua me dhunë ndaj futbollistëve shqiptare nga tifozët serbë që hynë në fushë.
30/24 TETOR
Komisioni Disiplinor i UEFA-s vendos që Shqipëria të humbë në tavolinë 0 me 3 dhe Serbisë i hiqen 3 pikë.
31/ 27 TETOR
Me urdhër të Kryeministrit Rama nis operacioni më i madh kombëtar kundër vjedhjes së energjisë elektrike. Sipas ligjit, ai që e vjedh
energjinë dënohet me 3 vjet burg, bashkëpunëtorët me 5.
32/ 30 TETOR
Sipas një raporti zyrtar, në të gjitha burgjet e vendit ndodhen 6 mijë persona, shifra më e lartë e regjistruar në Shqipëri që nga viti 1990.
33/ 4 NËNTOR
Vriten 4 persona në një lokal nate në Tiranë. Autori i masakrës Konstandin Xhuvani, djali i deputetes së PS dhe aktores së njohur Luiza Xhuvani. Nëna e autorit të masakrës së 4-fishtë jep dorëheqjen si deputete e PS në një dalje publike në krah të Kryeministrit Edi Rama.
34/ 5 NËNTOR
Gjykata e Lartë vendos lirimin e ish-guvernatorit Ardian Fullani nga arresti shtëpiak, të dhënë nga Gjykata e Apelit dhe pas kësaj ai
do të hetohet në gjendje të lirë.
35/ 7 NËNTOR
Në një ceremoni me gazetarë, kryetari i PD Lulzim Basha bën publikë emrat e 24 koordinatorëve kombëtarë të PD. Shumica e tyre janë të rinj të diplomuar jashtë vendit.
36/ 10 NËNTOR
Kryeministri Rama viziton Beogradin pas 68 vjetësh nga vizita e një Kryeministri shqiptar. Vizita kaloi mes tensionesh, sidomos gjatë
konferencës për shtyp, në të cilën Rama përmendi pavarësinë e Kosovës. Rama vizitoi edhe Luginën e Preshevës duke u bërë Kryeministri
i parë në historinë e shtetit shqiptar që e viziton.
37/ 13 NËNTOR
Daniel Godelli dhe Romela Begaj shpallen kampionë bote në peshëngritje në kampionatin botëror në Kazakistan.
38/ 16 NËNTOR
Pas 5 ditësh, mbyllet Panairi i Librit, në të cilin u shitën 200 mijë libra, shifra më e madhe në të 14 panairet e zhvilluara deri më sot. Panairin
e vizituan 60 mijë persona.
39/ 17 NËNTOR
Vdes në Tiranë në moshën 35-vjeçare këngëtari i njohur Florian Kondi, i njohur ndryshe si doktor Flori. Mendohet se vdiq nga overdoza e drogës.
40/ 27 NËNTOR
Me 81 vota pro, 3 kundër dhe asnjë abstenim Kuvendi miratoi buxhetin për vitin 2015, i cili është 475 miliardë lekë ose 4.7 miliardë dollarë. Kuvendi miratoi edhe paketën e re fiskale.
41/ 27 NËNTOR
Kryetari i Bashkisë së Vlorës, Shpëtim Gjika, shpallet i pafajshëm nga Gjykata e Tiranës. Ai ishte nën akuzë për abuzime me ndërtime nga
Prokuroria, por kjo akuzë është hedhur poshtë.
42/ 29 NËNTOR
Zhvillohen ceremoni përkujtimore për 70-vjetorin e përfundimit të Luftës së Dytë Botërore në Shqipëri. Sipas traditës, PS dhe PD festuan
të ndarë për datën e çlirimit.
43/ 29 NËNTOR
Në disa ceremoni në Tiranë dhe rrethe u shfaqën portretet e diktatorit Enver Hoxha, duke sjellë një debat të fortë mes të djathtëve dhe të majtëve, por edhe historianëve.
44/ 30 NËNTOR
Bëhen publikë emrat e fituesve të strukturave të reja të PD. Arben Ristani zgjidhet sekretar i Përgjithshëm, Edi Paloka dhe Edmond Spaho
nënkryetarë.
45/30 NËNTOR
Bëhen publikë fituesit në PD që do drejtojnë 6 sekretariate dhe 22 departamente.
46/ 11 DHJETOR
Peshëngritësit shqiptarë Daniel Godelli dhe Romela Begaj rezultojnë të jenë dopuar gjatë kampionatit botëror, në të cilin u shpallën kampionë.
47/ 16 DHJETOR
Rama merr pjesë në forumin Kinë-Ballkan të zhvilluar në Beograd dhe firmos me homologun serb, Vuçiç, një marrëveshje për njohjen
e patentave të drejtimit të mjeteve.
48/ 16 DHJETOR
Kryeministri Edi Rama shkarkon nga detyra zëvendësministren e Mjedisit, Diana Bejko, sepse nuk kishte paguar një faturë të energjisë
në vlerën 1200 lekë të rinj.
49/ 24 DHJETOR
Pas një bojkoti afro gjashtëmujor, Partia Demokratike futet në Parlament pas negociatave me eurodeputetin Eduart Kukan.
50/ 26 DHJETOR
ERRE vendos rritjen e çmimit të energjisë elektrike në 9.5 lekë për kilovat/orë për konsumatorët
familjarë, duke hequr fashën mbrojtëse.
als_Latn dyu_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn fao_Latn als_Latn als_Latn als_Latn als_Latn als_Latn als_Latn als_Latn als_Latn swe_Latn als_Latn als_Latn swe_Latn als_Latn als_Latn als_Latn sot_Latn als_Latn als_Latn als_Latn als_Latn als_Latn als_Latn als_Latn uzn_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn